b'\n_START_ARTICLE_\nKorint\n_START_SECTION_\nForhistorisk tid\n_START_PARAGRAPH_\nDet var bosetning p\xc3\xa5 stedet allerede i steinalderen (neolittisk tid rundt 6000 f.Kr.). If\xc3\xb8lge tradisjonen ble byen grunnlagt av Korintos, en etterkommer av guden Helios (solen), men andre myter antyder at den ble grunnlagt av gudinnen Efyra, en datter av titanen Okeanos. Derfor ble den antikke byen ogs\xc3\xa5 kalt Efyra. Der er bevis for at byen ble \xc3\xb8delagt rundt 2000 f.Kr._NEWLINE_F\xc3\xb8r slutten av den mykenske perioden, fors\xc3\xb8kte dorerne \xc3\xa5 sl\xc3\xa5 seg ned i Korint. Dette slo f\xc3\xb8rst feil, men det andre fors\xc3\xb8ket under lederen Aletes fulgte en annen vei rundt den korintiske bukten fra Antirio._NEWLINE_Oldtidsnavnet for stedet, som Korinthos, synes \xc3\xa5 komme fra et f\xc3\xb8rgresk \xc2\xabpelasgisk\xc2\xbb spr\xc3\xa5k. Andre ord fra samme spr\xc3\xa5k er hyasinthos (planten hyasint) og labyrinthos (= labyrint). Det virker sannsynlig at Korint ogs\xc3\xa5 var stedet for en mykensk palassby i bronsealderen, slik som Mykene, Tiryns eller Pylos. If\xc3\xb8lge myten var Sisyfos grunnlegger av en slekt antikke konger i Korint. Det var ogs\xc3\xa5 i Korint at Jason, lederen for argonautene, oppgav Medea. Under trojanerkrigen deltok korinterne under lederskapet til Agamemnon.\n_START_SECTION_\nKlassisk tid\n_START_PARAGRAPH_\nI klassisk tid rivaliserte byen med Athen og Theben i velstand, basert p\xc3\xa5 handelen og trafikken over landbroen. Frem til midten av 500-tallet f.Kr. var Korint en betydelig eksport\xc3\xb8r av svartfigurkeramikk til byer rundt i den greske verdenen. Athensk pottemakere dominerte senere markedet. Korints store tempel p\xc3\xa5 sin antikke akropolis var dedikert Afrodite. If\xc3\xb8lge de fleste kilder, var der mer enn tusen tempelprostituerte tilknyttet tempelet til Afrodite. Korint var ogs\xc3\xa5 verten for de isthmiske leker._NEWLINE_Korint var p\xc3\xa5 600-tallet f.Kr. styrt av tyrannene Kypselos (hersket 657-627 f.Kr.) og hans s\xc3\xb8nn Periander (hersket 627-585 f.Kr.). P\xc3\xa5 denne tiden sendte byen kolonister for \xc3\xa5 grunnlegge bosetningene Epidamnos (dagens Durr\xc3\xabs i Albania), Siracusa, Ambracia, Korkyra og Anactorium. Periander grunnla ogs\xc3\xa5 Apollonia og Pontidaia. Korint var ogs\xc3\xa5 en av de ni sponsorbyene som grunnla Naukratis i antikkens Egypt. Naukratis ble grunnlagt for \xc3\xa5 ta seg av den stadig \xc3\xb8kende handelen mellom den greske verdenen og faraoenes Egypt under styret til farao Psammetikus I av det 26. dynastiet._NEWLINE_Periander var en av de sju vise menn i Hellas. Under hans styre ble de f\xc3\xb8rste korintiske mynter preget. Han var den f\xc3\xb8rste som fors\xc3\xb8kte \xc3\xa5 skj\xc3\xa6re gjennom landbroen for \xc3\xa5 skape en sj\xc3\xb8vei mellom Korinbukta og Saroniabukta. Han oppgav fors\xc3\xb8ket p\xc3\xa5 grunn av de ekstreme tekniske problemene han m\xc3\xb8tte, men han laget Diolkos (en rampe over land bygget av stein) i stedet. Epoken til kypselidene som endte med Perianders nev\xc3\xb8 Psammetikos, oppkalt etter den hellenofile egyptiske faraoen Psammetikus I, var gullalderen til byen Korint._NEWLINE_I denne epoken utviklet korinterne sin s\xc3\xb8yleorden, den tredje ordenen av klassisk arkitektur etter de joniske og doriske. Den korintiske s\xc3\xb8yleordenen var den mest kompliserte av de tre og viste oppsamling av rikdom og luksuir\xc3\xb8s livsstil i den antikke bystaten, mens den doriske ordenen samtstemte med den strenge og enkle livsstilen til de eldre dorerne som spartanerne, mens den joniske var en balanse mellom de to etter filosofien og harmonien til jonere som athenerne._NEWLINE_P\xc3\xa5 den tiden var der et ber\xc3\xb8mt gammelt ordtak, Ou pantos plein es Korinthon (\xc2\xabikke alle kan dra til Korint\xc2\xbb, p\xc3\xa5 grunn av den dyre levestandarden som hersket i byen. Byen ble beryktet for de tempelprostituerte til Afrodite, kj\xc3\xa6rlighetsgudinnen, som betjente de rike handelsmennene og de mektige embetsmennene som levde i eller reiste innom byen. Den mest kjente av dem, Lais, ble sagt \xc3\xa5 ha ekstraordin\xc3\xa6re evner og tok ekstremt h\xc3\xb8y betalinger for sine tjenester._NEWLINE_Byen hadde to hovedhavner, en i Korintbukta og en i Saroniabukta, som betjente handelsrutene i henholdsvis det vestlige og \xc3\xb8stlige Middelhavet. I Korintbukta l\xc3\xa5 Lakaion som forbandt byen med sine vestlige kolonier (apoikoiai) og Magna Graecia, mens havnen Kekhriais betjente skipene som kom fra Athen, Jonia, Kypros og resten av Levanten. Begge havnene hadde dokker for bystatens store krigsfl\xc3\xa5ter._NEWLINE_Byen var en betydelig bidragsyter i perserkrigene, deltok med 40 krigsskip i slaget ved Salamis under admiral Adeimantos og 5000 hoplitter i det etterf\xc3\xb8lgende slaget ved Plataiai. Etter dette var Korint jevnlig fiende av Athen og alliert med Sparta i det peloponnesiske forbund. En av faktorene som f\xc3\xb8rte til peloponneskrigen i 431 f.Kr., var krangelen mellom Korint og Athen over den korintiske kolonien Korkyra (Korfu), som antagelig stammet fra den tradisjonelle handelsrivaliseringen mellom de to byene._NEWLINE_Etter at peloponneserkrigen var slutt, hadde Korint og Theben, som var tidligere allierte med Sparta, blitt misforn\xc3\xb8yde med hegemoniet til Sparta og startet Korintkrigen mot bystaten. Dette svekket polisene i Peloponnes ytterligere f\xc3\xb8r invasjonen til makedonerne fra nord og formingen av korintforbundet av Filip II av Makedonia mot det persiske riket. Filips s\xc3\xb8nn, Aleksander den store, var den f\xc3\xb8rte generalen til hellenerne.\n_START_SECTION_\nRomertiden\n_START_PARAGRAPH_\nRomerne under Lucius Mummius \xc3\xb8dela Korint etter en beleiring i 146 f.Kr.. Da han gikk inn i byen drepte Mummius alle menn og solgte kvinner og barn som slaver f\xc3\xb8r han satte byen i brann. For dette fikk han tilnavnet Achaicus som erobrer av det akhaiske forbund. Mens der er arkeologiske bevis for minimal beboelse i \xc3\xa5rene etterp\xc3\xa5, grunnla Julius C\xc3\xa6sar byen p\xc3\xa5 nytt som Colonia Iaus Iulia Corinthiensis i 44 f.Kr. kort tid f\xc3\xb8r han ble myrdet. If\xc3\xb8lge Appian bestod de nye bosetterne av frigitte slaver i Roma. Under romerne ble den sete for styret av det s\xc3\xb8rlige Hellas eller Akhaia (if\xc3\xb8lge apostelgjerningene 18, 12-16). Befolkningen ble kjent for sin velstand og for sine luksuri\xc3\xb8se, umoralske og lastefulle vaner. Byen hadde en stor blandet befolkning av romere, grekere og j\xc3\xb8der._NEWLINE_Da apostelen Paulus f\xc3\xb8rst bes\xc3\xb8kte byen (51 eller 52), var Gallio, bror til Seneca, prokonsul i byen. Paulus bodde der i atten m\xc3\xa5neder. Her ble han kjent med Aquila og Priscilla, og kort etter at han reiste kom Apollos fra Efesos._NEWLINE_Paulus skrev to av sine brev til det kristne samfunnet i Korint, 1. korinterbrev og 2. korinterbrev. Det f\xc3\xb8rste brev omhandler vanskene med \xc3\xa5 opprettholde et kristent samfunn i en slik verdensby. Det andre brevet ble skrevet til korinterne mens Paulus var i Makedonia.\n_START_SECTION_\nBysantinsk tid\n_START_PARAGRAPH_\nByen ble \xc3\xb8delagt av et jordskjelv i 375 og igjen i 551._NEWLINE_Under Alarik Is invasjon av Hellas, i 395\xe2\x80\x93396, var Korint en av byene han plyndret og solgte mange av dens borgere som slaver._NEWLINE_Under styret til den \xc3\xb8stromerske keiseren Justinian I ble det reist en stor steinmur fra Saroniabukta til Korintbukta for \xc3\xa5 beskytte byen og den peloponnesiske halv\xc3\xb8ya mot barbariske invasjoner fra nord. Steinmuren var rundt ti km (seks miles) lang og ble kalt Examilion (exi=seks p\xc3\xa5 gresk). I denne perioden var setet for Thema av Hellas (representerte dagens Hellas)._NEWLINE_P\xc3\xa5 1100-tallet, under styret til Komnenos-dynastiet, tiltrakk byens rikdom som var skapt av silkehandelen til de latinske statene i Vest-Europa, seg oppmerksomheten til de sicilianske normannerne under Roger av Sicilia som plyndret den i 1147.\n_START_SECTION_\nOsmansk styre\n_START_PARAGRAPH_\nFem \xc3\xa5r etter det endelige fallet til Konstantinopel, erobret tyrkerne i Det osmanske riket byen og dens mektige festning._NEWLINE_Under den greske uavhengighetskrigen, 1821\xe2\x80\x931830 ble byen fullstendig \xc3\xb8delagt av de tyrkiske styrkene. Byen ble offisielt frigjort i 1832 etter London-avtalen. Stedet ble regnet blant kandidatene for den nye hovedstaden til det nylig grunnlagte konged\xc3\xb8mmet Hellas i 1833, p\xc3\xa5 grunn av sin historiske betydning og strategiske posisjon. Athen, som da var en relativ ubetydelig landsby, ble i stedet valgt.\n_START_SECTION_\nKorint i dag\n_START_PARAGRAPH_\nDen gamle byen (antikkens Korint, i dag en landsby 3\xc2\xa0km s\xc3\xb8rvest for den moderne byen) ble i 1858 fullstendig \xc3\xb8delagt av et jordskjelv. Den nye byen Korint ble grunnlagt p\xc3\xa5 kysten ved Korintbukta._NEWLINE_Korint er den nest st\xc3\xb8rste byen i periferien av Peloponnes etter Kalamata (53 659 innbyggere i 2001). I folketellingen i 1991 hadde byen en befolkning p\xc3\xa5 28 071, mens de siste tallene fra 2001 viser en \xc3\xb8kning p\xc3\xa5 2363 innbyggere (+8,4%) til 30 434. Mellom folketellingene i 1981 og 1991 hadde byen en av de raskest \xc3\xb8kende befolkningene i landet._NEWLINE_Byomr\xc3\xa5det til Korint, eller Dimos Korinthion hadde en befolkning p\xc3\xa5 36 991 i 2001. Byomr\xc3\xa5det omfatter landsbyen rundt det antikke Korint (1770 innbyggere), dvs den antikke og middelalderske byen ble bygget ved h\xc3\xb8yden Akrokorinth tre km fra det nye bysenteret, og dessuten landsbyen Examilia (1547 innbyggere) og de mindre bosetningene til Xylokeriza (777 innbyggere) og Solomos (686 innbyggere)._NEWLINE_Korintkanalen som er sj\xc3\xb8veien for endel av skipstrafikken mellom det vestlige Middelhavet og Egeerhavet, er rundt fire km \xc3\xb8st for byen der den skj\xc3\xa6rer gjennom landbroen til Korint._NEWLINE_Et bytorg ligger ved siden av havnen. Havnen ligger nord for torget og betjener lokale behov for industrien og landbruket. Det er hovedsakelig en eksportsfasilitet._NEWLINE_Korint er et betydelig industriknutepunkt p\xc3\xa5 nasjonalt niv\xc3\xa5. Kobberkabler, petroleumsprodukter, medisinsk utstyr, marmor, gips, keramikkfliser, salt, mineralvann og kj\xc3\xb8ttprodukter produseres i n\xc3\xa6rheten. Et stort r\xc3\xb8rledningskompleks, en tekstilfabrikk og en fasilitet for kj\xc3\xb8ttpakking la ned sin virksomhet i 2005._NEWLINE_Et stort oljeraffineri ligger rundt 12\xc2\xa0km nord\xc3\xb8st for byen som noen mener er grensen for byomr\xc3\xa5det til Athen. Komplekset er blant de st\xc3\xb8rste i det \xc3\xb8stlige Middelhavet. Det er omringet av riksvei 8A og en motorvei med 3+1 filer i hver retning. Et moderne rekreasjonsomr\xc3\xa5de med restauranter og bensinstasjoner ligger i n\xc3\xa6rheten av motorveien. Motorveiforbindelsen g\xc3\xa5r til Athen, Patras og Tripoli._NEWLINE_Byen er endestasjon for en nylig bygget toppmoderne jernbanelinje (Prostiakos) til metropolomr\xc3\xa5det til Athen. Forventningene for videre \xc3\xb8konomisk og bosetningsekspansjon er betydelige p\xc3\xa5 grunn av denne nye utviklingen._NEWLINE_Byen er ogs\xc3\xa5 et betydelig knutepunkt for trafikken inn i Peloponnes, den s\xc3\xb8rligste delen av fastlandet i Hellas.'